Jytte Andersen (S), 1998-04-28:
Jeg synes faktisk, det tegner godt.
Jeg har siddet og glædet mig over denne debat og de stærke og meget gode holdninger, der er kommet til udtryk fra praktisk talt alle Folketingets partier.
Når jeg glæder mig over de tilkendegivelser, hænger det sammen med, at vi står over for en debat om byers udvikling og byers funktionsevne i forhold til den perspektivplan, jeg gerne vil lægge frem til almindelig bred diskussion, og med de holdninger, der er kommet til udtryk her, er der i hvert fald god grund til at glæde sig over den del af bypolitikken, som handler om det bysociale arbejde.
Der er også god grund til at glæde sig, for det er jo også kommet til udtryk her, at man godt ved, at de gode holdninger koster penge.
Der er flere gange blevet peget på satspuljepengene, og vi står jo også her i efteråret over for igen at skulle tage stilling til, hvordan satspuljepengene i øvrigt skal fordeles, og når jeg skal komme med mine forskellige forslag til disse forhandlinger, vil jeg i hvert fald have debatten i dag i min erindringsbog.
Endelig står vi også over for de finanslovforhandlinger, der kommer hvert eneste år, og også her vil der være lejlighed til på forskellig vis - når det drejer sig om udvikling, byfornyelse og mange andre ting - at få de her meget varme følelser, der er kommet til udtryk, med i de lidt mere kolde, kontante diskussioner, der normalt er om økonomi.
Jeg synes, debatten her kunne være et eksempel på, at der altså også skal puttes følelser ind.
Jeg er faktisk meget enig med fru Pernille Frahm i, at dette område ikke har stået stille siden 1992. Det synes jeg faktisk ikke, og det er der heller ikke givet udtryk for, men det er klart, at vi ikke er nået vejs ende.
Jeg er enig med fru Pernille Frahm i, at puljer ikke er nok.
Det er faktisk vigtigt at få nogle af de her ting implementeret, som det hedder på nudansk, i den generelle lovgivning.
, når det drejer sig om den helhedsorienterede byfornyelse, om lovgivning om almene boliger, om det bysociale ansvar og selvfølgelig også, når det drejer sig om social- og servicelovgivningen.
Det var det, jeg prøvede at sige i min tale, som måske var lidt sporadisk, fordi den skal være så kort, og jeg skal sige så meget og signalere, at der er lagt nogle lovgivningsmæssige rammer.
Hvad enten det nu er i de enkelte boligforeninger, i den enkelte opgang, den enkelte kommunalbestyrelse, det enkelte amtsråd, eller hvad det nu måtte være, er det vigtigt, at vi ligesom sørger for at følge de lovgivninger til dørs, som vi har vedtaget her i Folketinget.
Det fører mig frem til en kommentar til hr. Jens Heimburger, som var inde på de forsøg med anvisningsret, som jeg faktisk også har meget store forventninger og måske også for store forventninger til - det vil tiden jo vise - men jeg vil i hvert fald følge dem, og jeg vil være parat til undervejs på en eller anden måde at drøfte dem med kommunerne i en naturlig sammenhæng.
Jeg har et bypolitisk forummøde her
i næste uge, hvor jeg godt vil pege på, at de godt må bruge nogle af de her forsøgsordninger, fordi det kan være med til at give, kan man sige, befolkningssammensætningen en lidt større balance, så der både er stærke og svage, så der kan skabes nogle sociale netværk.
Så det vil jeg meget gerne tage med mig det råd som hr. Jens Heimburger gav udtryk for.
Fru Annie Lunde Hansen nævnte, at der skal en særlig støtte til, og dér vil jeg godt pege på, at det faktisk er sådan, at på områder, som drejer sig om narko, er der omkring 340 mio. kr. inden for det næste par år.
Disktriktspsykiatrien er der også afsat ganske mange penge til, og hvis udvalget er interesseret i det, og det går jeg næsten ud fra udvalget er, skal de tal og puljer - hvor meget der ligger på hvert område - selvfølgelig indgå i udvalgets arbejde.
Det vil jeg i hvert fald gerne være behjælpelig med.
Endelig vil jeg til hr. Keld Albrechtsen, som gav udtryk for, at det, vi nu har siddet og skrevet ned i regeringen, skulle være godt nok, minde om, at den lovgivning, der danner ramme for indsatsen omkring det bysociale arbejde, ikke er noget, regeringen har siddet og skrevet ned eller tænkt inde i sine egne hoveder.
Det er faktisk noget, som det her Folketing har taget stilling til med meget brede flertal, og det håber jeg i hvert fald, og det ved jeg mange andre også gør, også fremover vil blive med brede flertal. Så vil jeg godt sige til fru Kirsten Jacobsen, som vistnok har forladt salen, men så står det i hvert fald i referatet, at sådan som jeg forstod problemet om hjemløses mulighed for at blive skrevet op til en bolig, så vil jeg i hvert fald godt bidrage til, at vi får det analyseret og får kigget på det.
Sådan som det blev fremstillet, synes jeg, at det forekom at være noget uhensigtsmæssigt for nu at sige det sådan lidt diplomatisk.
Det andet om ungdomsboligfonden
skal jeg afholde mig fra at kommentere i denne her omgang.
Det går jeg ud fra indgår i udvalgets arbejde.
Jeg vil godt med de her ord signalere, at jeg synes, og det fik jeg også sagt i starten, at det var gode intentioner, der lå bag lovgivningen.
Regeringen kan ikke umiddelbart støtte forslaget, som det ligger, men kan i hvert fald støtte de tanker og holdninger, der er kommet til udtryk hele vejen rundt i denne her debat.
Det har været aldeles fornøjeligt at høre på debatten, og det har været en utrolig stor støtte for mig som nyudpeget byminister, hvor vi lige præcis nu sidder og prøver at skabe rammerne for, hvordan bypolitikken skal udformes og udvikles.
Her har jeg i hvert fald fået et utrolig godt grundlag for udviklingen af bypolitikken.